Fostul administrator al moșiei de la Nana deținute de Elena Udrea, Tudor Breazu, împreună cu Ana Topoliceanu, fosta președintă a Companiei Naționale de Investiții, ar fi folosit șpăgile luate pentru plata unor servicii în numele PDL București și al Elenei Udrea, a reieșit din confruntarea fostului ministru cu denunțătorii săi, potrivit stenogramelor publicate de presă. Printre aceste servicii s-a numărat și plata unor „postaci", cu până la 10.000 de euro pe lună.

Procurorii DNA cer Curții Supreme prelungirea măsurii arestului preventiv pentru Elena Udrea, după ce, în confruntările fostului ministru cu denunțătorii din dosarul „Gala Bute”, ar fi apărut noi date care o incriminează pe politiciană. În cadrul acestor confruntări, Gheorghe Nastasia, fostul secretar general de la Ministerul Dezvoltării și mâna dreaptă a Elenei Udrea de la acel moment, a vorbit despre deja celebra geantă cu 900.000 de euro – presupusa șpagă pe care Udrea ar fi primit-o de la Adrian Gârdean, via Nastasia.

„La aproximativ două luni după ce inculpata Udrea Elena Gabriela a primit suma de 900.000 de euro, în contabilitatea partidului (PDL, n.red.) s-au înregistrat 5 donații în numerar în valoare totală de 265.000 RON, echivalentul a 50.000 euro, prin intermediul a 5 chitanțe cu numere consecutive, emise pe numele unor persoane care nu recunosc efectuarea acestor donații și ale căror venituri nu le-ar fi permis să dețină asemenea disponibilități”, se arată în referatul procurorilor, conform Hotnews.

De asemenea, procurorii susțin că Tudor Breazu, fostul administrator al moșiei Elenei Udrea din comuna Nana, împreună cu Ana Maria Topoliceanu, fost președinte al CNI, ar fi folosit banii din presupusele șpăgi pentru plata unor servicii de care au beneficiat organizația București a PDL și Elena Udrea. Printre aceste servicii se numără și plata așa-numiților „postaci”: „Inculpații achitau sume care ajungeau uneori la 10.000 euro lunar unui grup de persoane, pentru care foloseau titulatura ‘postaci’, și al căror rol era de a posta comentarii sub identități fictive pe paginile de internet ale unor ziare sau portaluri de știri. Aceste persoane primeau zilnic de la persoana care s-a ocupat de coordonarea echipei de comunicare mesajele pe care trebuiau să le promoveze, după care accesau paginile de internet care le erau indicate si comentau articolele relevante pentru a canaliza opinia participanților la aceste discuții în direcția dorită. ‘Postacii’ erau plătiți în funcție de numărul comentariilor formulate, pe baza unor statistici ținute de acest coordonator al echipei de comunicare a organizației PDL București, care s-a ocupat exclusiv de comunicarea publică a inculpatei Udrea Elena Gabriela”, mai spun procurorii, conform Hotnews.

Într-o replică postată pe Facebook, echipa de comunicare a Elenei Udrea acuză, folosind hashtagul „Kafka” – sugerând o situație absurdă – că „elementele invocate în cererea DNA de prelungire a măsurii arestului preventiv reprezintă doar părți minore ale declarațiilor făcute la confruntările de ieri”.

„Sunt trunchieri și denaturări menite să inventeze un narativ public de culpabilizare a Elenei Udrea. Documentul DNA pare să facă parte din categoria „povești nemuritoare”. Avem încredere că vor apărea public informații care să facă lumină cu privire la conținutul real al confruntărilor dintre Udrea și denunțătorii săi. Ar fi fost de dorit ca DNA să prezinte în întregime declarațiile”, a transmis echipa Elenei Udrea.